CELEX: 62016TN0726
Language: ro
Date: 2016-10-13 00:00:00
Title: Cauza T-726/16: Acțiune introdusă la 13 octombrie 2016 – VFP/Comisia

12.12.2016   
            
            
               RO
            
            
               Jurnalul Oficial al Uniunii Europene
            
            
               C 462/33
            
         Acțiune introdusă la 13 octombrie 2016 – VFP/Comisia
   (Cauza T-726/16)
   (2016/C 462/43)
   Limba de procedură: engleza
   
      Părțile
   
   
      Reclamantă: Vlaamse Federatie van Persverkopers VZW (VFP) (Anvers, Belgia) (reprezentanți: P. de Bandt, J. Dewispelaere și J. Probst, avocați)
   
      Pârâtă: Comisia Europeană
   
      Concluziile
   
   Reclamanta solicită Tribunalului:
   
               —
            
            
               declararea acțiunii ca fiind admisibilă;
            
         
               —
            
            
               anularea deciziei din 3 iunie 2016 a Comisiei Europene privind ajutorul de stat SA.42366 (2016/N) – Belgia – Compensații acordate de stat către bpost pentru prestarea de servicii publice în perioada 2016-2020 (1);
            
         
               —
            
            
               trimiterea cauzei la Comisie pentru efectuarea unor investigații suplimentare și adoptarea unei noi decizii;
            
         
               —
            
            
               obligarea Comisiei la plata cheltuielilor de judecată efectuate de reclamantă și
            
         
               —
            
            
               luarea oricărei alte măsuri necesare soluționării cauzei.
            
         
      Motivele și principalele argumente
   
   În susținerea acțiunii, reclamanta invocă un singur motiv întemeiat pe faptul că Comisia Europeană și-a încălcat drepturile procedurale prin adoptarea deciziei atacate și prin nedeclanșarea procedurii formale prevăzute la articolul 108 alineatul (2) TFUE.
   Prin acest motiv unic se invocă faptul că, întrucât Comisia a întâmpinat dificultăți majore în ceea ce privește compatibilitatea cu piața internă a compensației pentru prestarea serviciului de interes economic general („SIEG”) privind distribuția presei, ea avea obligația legală să adopte o decizie de declanșare a procedurii oficiale de investigare. Acest motiv unic este împărțit în patru aspecte. În special, reclamanta arată că existența dificultăților majore rezultă dintr-un ansamblu de probe privind (i) durata examinării preliminare și împrejurările speciale în care a fost acordat ajutorul (primul aspect), (ii) faptul că analiza Comisiei referitoare la calificarea drept SIEG a serviciului de distribuție a ziarelor și a periodicelor recunoscute este insuficientă (al doilea aspect), (iii) faptul că analiza Comisiei referitoare la beneficiarii SIEG privind distribuția presei este incompletă (al treilea aspect) și (iv) faptul că analiza Comisiei referitore la denaturarea concurenței și a dezvoltării comerțului este incompletă și insuficientă (al patrulea aspect).
   
      (1)  JO 2016, C 341, p. 5.